**CSC:n lausunto hallituksen esityksestä valtakunnallisista opinto- ja tutkintorekistereistä annetun lain muuttamisesta ja siihen liittyviksi laeiksi**

CSC Tieteen tietotekniikan keskus Oy kiittää mahdollisuudesta saada lausua hallituksen esityksestä eduskunnalle laiksi valtakunnallisista opinto- ja tutkintorekistereistä annetun lain muuttamisesta ja siihen liittyvistä laeista. CSC on suomalainen ammattikorkeakoulujen, yliopistojen ja valtion omistama erityistehtäväyhtiö, joka tuottaa kansainvälisesti korkeatasoisia ICT-asiantuntijapalveluita tutkimukselle, koulutukselle, kulttuurille, julkishallinnolle ja yrityksille.

CSC katsoo, että nyt lausunnolla oleva laki selkiyttää nykyistä tilannetta. Esitetyt muutokset ovat erittäin tärkeitä ja jo pitkään toivottuja varsinkin perusasteen oppilaitosten ja oppimispalveluiden näkökulmasta. CSC huomioi, että kansallinen oppijanumero on tärkeää saada laajemman käyttäjäkunnan (etenkin opettajat, myös muu oppilaitosten henkilökunta) käyttöön nykyistä joustavammin. Tältä osin lainsäädännön tulee olla mahdollistavaa, ei pakottavaa, jolloin oppilaitokset voivat itse laajentaa oppijanumeron käyttöä haluamassaan tahdissa ja käyttötarkoituksissa. Opetuksen ja koulutuksen järjestäjiä voidaan esimerkiksi kannustaa käyttämään oppijanumeroa oppilaitoskohtaisten opiskelijanumeroiden sijaan. Samoin oppijanumero voidaan nähdä henkilötunnuksen sijaan käytettävänä ja sitä täydentävänä henkilöä yksilöivänä tunnisteena.

Oppijanumero on elämänmittainen tunnus, joka annetaan yksilölle varhaiskasvatuksen pariin siirryttäessä. Oppijanumeroa käytetään henkilön yksilöivänä yleistunnisteena koko opetushallinnossa. Tämän voidaan nähdä parantavan yksilöiden tietosuojaa, jos oppijanumero korvaa henkilötunnuksen pääasiallisena yleistunnisteena. Tämä ei ole lakiehdotuksen varsinainen tavoite, mutta tämän mahdollisuuden hyödyntämiseen tulee luoda kannusteita. Uudistus näyttää mahdollistavan sen, että oppija voidaan yksilöidä jatkuvan oppimisen hengessä organisaatiorajojen yli, ja samalla oppija voi muodostaa yhtenäisemmän portfolion omasta osaamisestaan jatkuvan oppimisen osoittamiseksi.

CSC:n kannattaa näkemystä, että oppijanumeron käyttö esimerkiksi käyttäjien yksilöinnin opetusta ja koulutusta tukevissa palveluissa tulee perustua yleislakeihin. Koska oppijanumeroa voidaan käyttää henkilöä yksilöivänä tunnisteena, sen käsittelyssä on noudatettava tietosuojalaissa, julkisen hallinnon tiedonhallintalaissa sekä yleislaeissa määriteltyjä säännöksiä, kuten esityksessä todetaan. Rekisterinpitäjä tai yhteisrekisterinpitäjä on tietosuoja-asetuksen mukaan vastuussa siitä, että se toteuttaa tarvittavat tekniset ja organisatoriset toimenpiteet, joilla varmistetaan ja käytännössä myös osoitetaan, että henkilötietojen käsittelyssä noudatetaan tietosuoja-asetuksen vaatimuksia. Näiden toimenpiteiden vähimmäistason määrittely tulee huomioida jatkovalmistelussa, samoin niiden laiminlyömisen ja oppijanumeron väärinkäytön sanktiointi.

CSC haluaa kiinnittää huomiota siihen, että lakiesityksessä viitataan tiedonhallintalain (906/2019) viranomaisia koskeviin 22§ ja 23 §, mutta ei muita kuin viranomaisia koskevaan 24§:ään. CSC esittää, että oppijanumeron luovutus myös muille kuin viranomaiselle huomioidaan jatkovalmistelussa, jotta mahdollistetaan oppijanumeron tarkoituksenmukainen käyttö jatkuvassa oppimisessa ja alati digitalisoituvassa ja kansainvälistyvässä toimintaympäristössä. Tyypillinen käyttötapaus on esimerkiksi tilanne, jossa opetuksen tai koulutuksen järjestäjä on hankkinut yksityiseltä toimijalta oppimista tukevia palveluita, kuten oppimateriaaleja, tutkimusjulkaisuja tai tietokantoja. Tällöin henkilötietojen käsittelyperuste tulisi opetuksen tai koulutuksen järjestäjän lakisääteisistä tehtävistä ja yksityinen toimija olisi heidän lukuunsa toimiva henkilötiedon käsittelijä. Edelleen oppijanumeron tulee olla käytettävissä kansainvälisissä yhteyksissä esimerkiksi opiskelijan suorittaessa vaihto-opintoja ulkomaisessa oppilaitoksessa tai korkeakoulussa. Oppijanumeroa voitaisiin hyödyntää myös jatkuvan oppimisen portfolion kokoamiseen työelämässä suoritettujen näyttöjen tai koulutusten todentamiseksi.

CSC haluaa kiinnittää huomiota valmistelun ja lain toimeenpanon nopeaan aikatauluun. Sinänsä on hyvä, että asiaa edistetään ilman turhia viivytyksiä. On kuitenkin tärkeää huomioida, että oppijanumero vaikuttaa lukuisten toimijoiden tietojärjestelmiin kunnissa ja oppilaitoksissa, joiden valmiuksista oppijanumeron sujuvaan käyttöön tulee varmistua. Kuten esityksessä todetaan, oppijanumerorekisterin integroiminen esimerkiksi oppilaitosten henkilötietojärjestelmiin voi aiheuttaa kustannuksia, jotka tulee yhtä lailla huomioida toimijoiden näkökulmasta toimeenpanossa.

Kimmo Koski

toimitusjohtaja

Kirsi Pispa

johtaja, korkeakoulujen digitalisaation edistäminen